CELEX: 52017PC0318
Language: hr
Date: 2017-06-15
Title: Prijedlog PROVEDBENE ODLUKE VIJEĆA kojom se Republici Poljskoj odobrava sklapanje sporazuma s Republikom Ukrajinom koji sadržava mjere odstupanja od članka 2. stavka 1. točke (d) i članka 5. Direktive 2006/112/EZ o zajedničkom sustavu poreza na dodanu vrijednost u pogledu održavanja cestovnih mostova na granici između Poljske i Ukrajine

EUROPSKA KOMISIJA
            Bruxelles, 15.6.2017.
            COM(2017) 318 final
            2017/0131(NLE)
            Prijedlog
            PROVEDBENE ODLUKE VIJEĆA
            kojom se Republici Poljskoj odobrava sklapanje sporazuma s Republikom Ukrajinom koji sadržava mjere odstupanja od članka 2. stavka 1. točke (d) i članka 5. Direktive 2006/112/EZ o zajedničkom sustavu poreza na dodanu vrijednost u pogledu održavanja cestovnih mostova na granici između Poljske i Ukrajine
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               U skladu s člankom 396. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost
                  1
                (dalje u tekstu „Direktiva o PDV-u”) Vijeće, koje djeluje jednoglasno na prijedlog Komisije, može bilo kojoj državi članici odobriti sklapanje sporazuma s trećom zemljom ili međunarodnim tijelom koji može sadržavati odstupanja od odredaba Direktive o PDV-u.
            
            
               Dopisom evidentiranim pri Komisiji 7. listopada 2016. Poljska je zatražila odobrenje za sklapanje međunarodnog sporazuma s Ukrajinom u pogledu teritorijalne primjene sustava PDV-a na održavanje cestovnih mostova na granici između Poljske i Ukrajine. Komisija je u skladu s člankom 396. stavkom 2. Direktive o PDV-u dopisom od 24. siječnja 2017. obavijestila druge države članice. Dopisom od 25. siječnja 2017. Komisija je obavijestila Poljsku da ima sve potrebne informacije za razmatranje zahtjeva.
            
            
               Poljska i Ukrajina sastavile su nacrt sporazuma za održavanje cestovnih mostova na njihovoj granici u cilju poboljšanja prometa između te dvije države (dalje u tekstu: „sporazum”).
            
            
               Taj se sporazum odnosi na održavanje triju cestovnih mostova na granici između Poljske i Ukrajine koji se dijelom nalaze na državnom području Republike Poljske, a dijelom na državnom području Republike Ukrajine. Ti su mostovi dio sustava javnih cesta duž granice između dvije zemlje. Dva granična cestovna mosta preko rijeke Bug na granici između Poljske i Ukrajine izgrađeni su o trošku Poljske i u njezinom su vlasništvu: čelični most između Dorohuska i Jagodzina koji će održavati Ukrajina i armirano-betonski i čelični most između Zosina i Ustyluha koji će održavati Poljska. 
            
            
               Treći cestovni most preko rijeke Bug, s čeličnim nosačima i armirano-betonskom cestovnom površinom, koji se isto nalazi između Dorohuska i Jagodzinsa, izgrađen je o trošku obje države i u zajedničkom je vlasništvu. Obje države pristale su na zajedničko održavanje u smislu da će svaka država održavati dio mosta u njezinu vlasništvu, osim zimskog održavanja.
            
            
               Kad je riječ o zimskom održavanju, za granični cestovni most naizmjence su odgovorne obje države duž cijele njegove dužine: Poljska od 1. listopada svake neparne godine do 30. rujna svake parne godine i Ukrajina od 1. listopada svake parne godine do 30. rujna svake neparne godine.
            
            
               Kad je riječ o primjeni poljskog i ukrajinskog zakonodavstva o PDV-u, sporazumom je propisano da se za potrebe isporuke robe i usluga koje će se upotrebljavati za održavanje graničnih cestovnih mostova ili njihovih dijelova, u mjeri u kojoj je Poljska odgovorna za njihovo održavanje u skladu s Prilogom sporazumu, granični cestovni most ili njegov dio smatraju poljskim državnim područjem. U sporazumu je nadalje propisano da se za potrebe isporuke robe i usluga koji će se upotrebljavati za granične cestovne mostove ili njihove dijelove, u mjeri u kojoj je Ukrajina odgovorna za njihovo održavanje u skladu s Prilogom sporazumu, granični cestovni mostovi ili njihovi dijelovi smatraju ukrajinskim državnim područjem.
            
            
               U sporazumu je propisano i da roba izvezena iz jedne države ugovornice u drugu državu ugovornicu ne podliježe ni poljskom ni ukrajinskom PDV-u na uvoz jer se ta roba upotrebljava za radove koji se obavljaju u skladu sa sporazumom.
            
            
               U skladu s načelom teritorijalne primjene utvrđenim u Direktivi o PDV-u, isporuka robe i usluga u kontekstu radova održavanja cestovnih mostova koji se obavljaju na suverenom teritoriju Poljske podlijegala bi PDV-u u Poljskoj, a isporuka robe i usluga za radove održavanja koji se obavljaju na suverenom teritoriju Ukrajine bila bi izvan teritorijalnog područja primjene Direktive o PDV-u. Kad bi se primjenjivale te odredbe, bilo bi nužno podijeliti transakcije prema državnom području na kojem se izvršavaju. Nadalje, svaki uvoz robe koja se upotrebljava za održavanje cestovnog mosta iz Ukrajine u Poljsku podlijegao bi PDV-u u Poljskoj. 
            
            
               Stajalište Poljske je da bi primjena tih pravila bila porezno složena za poduzeća izvođače koja su odgovorna za održavanje tih mostova. Stoga smatra da su porezne odredbe sporazuma opravdane u cilju pojednostavnjenja poreznih obveza izvođača.
            
            
               U skladu s time Poljska traži da se, odstupajući od članka 5. Direktive o PDV-u, granični cestovni mostovi ili njihovi dijelovi priznaju kao dio poljskog (ili ukrajinskog) državnog područja za potrebe isporuke robe i usluga te za potrebe uvoza robe za održavanje tih mostova ili njihovih dijelova koje obavljaju Poljska ili Ukrajina.
            
            
               Vijeće je prethodno u nekoliko navrata državama članicama odobrilo sklapanje sporazuma s trećim zemljama u graničnim područjima i ti su sporazumi, među ostalim, sadržavali porezne odredbe koje su slične onima koje se predlažu u ovom slučaju. Njemačkoj je odobreno sklapanje niza sporazuma s Poljskom
                  2
               , Češkom
                  3
                i Švicarskom
                  4
               , a Austriji sa Švicarskom
                  5
               . 
            
            
               Komisija se slaže da bi se ujednačenim oporezivanjem radova održavanja graničnih cestovnih mostova ili njihovih dijelova i odricanjem od naplate PDV-a na uvoz robe namijenjene za takve radove pojednostavnili postupci za izvođače u odnosu na primjenu uobičajenih pravila o oporezivanju.
            
            
               Komisija smatra da bi predmetni sporazum mogao imati samo mali pozitivni ili negativni učinak na vlastita sredstva Unije od PDV-a. Međutim, s obzirom na porezne mehanizme propisane u sporazumu kojima se nastoji postići opća ravnoteža i imajući u vidu prethodne sporazume kojima se nastojala postići opća uravnotežujuća bilanca te uzimajući u obzir zanemarive uključene iznose, Komisija smatra da to ne bi trebala biti prepreka da se Poljskoj odobri traženo odobrenje.
            
            
               Zaključno, Komisija smatra da bi Poljskoj trebalo odobriti sklapanje predloženog sporazuma.
            
            
               2.PRAVNA OSNOVA, SUPSIDIJARNOST I PROPORCIONALNOST
            
         
         
            
               •Pravna osnova
            
            
               Članak 396. Direktive o PDV-u.
            
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se prijedlog temelji, ne primjenjuje se načelo supsidijarnosti.
               
            
            
               •Proporcionalnost
            
            
               
                  Odluka se odnosi na odobrenje dano državi članici na njezin zahtjev i ne predstavlja nikakvu obvezu.
               
               
                  S obzirom na vrlo ograničeno područje primjene odstupanja, posebna je mjera proporcionalna cilju koji se želi postići.
               
            
            
               •Odabir instrumenta
            
            
               Predloženi instrument: Provedbena odluka Vijeća.
            
            
               
                  Prema članku 396. Direktive o PDV-u odstupanje od zajedničkih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Provedbena odluka Vijeća najprikladniji je instrument s obzirom na to da može biti upućena pojedinoj državi članici.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               Ovaj prijedlog temelji se na zahtjevu koji je podnijela Poljska i odnosi se samo na tu državu članicu.
            
            
               •Prikupljanje i primjena stručnog znanja
            
            
               Nije bilo potrebno obratiti se vanjskim stručnjacima.
            
            
               •Procjena učinka
            
            
               
                  Prijedlog Provedbene odluke Vijeća odnosi se na situaciju u pogledu održavanja cestovnih mostova na granici između Poljske i Ukrajine. Imajući u vidu da ovo odstupanje ima ograničeno područje primjene, učinak će u svakom slučaju biti ograničen.
               
            
            
               4.UTJECAJ NA PRORAČUN
            
            
               Prijedlogom se ne utječe na vlastita sredstva Unije od PDV-a jer bi uvoznici ili dobavljači iz trećih zemalja u svakom slučaju imali pravo na potpuni odbitak PDV-a obračunanog na uvoz ili na isporuke izvršene u okviru redovnog sustava.
            
            
               2017/0131 (NLE)
            
         
         
            
               Prijedlog
            
            
               PROVEDBENE ODLUKE VIJEĆA
            
            
               kojom se Republici Poljskoj odobrava sklapanje sporazuma s Republikom Ukrajinom koji sadržava mjere odstupanja od članka 2. stavka 1. točke (d) i članka 5. Direktive 2006/112/EZ o zajedničkom sustavu poreza na dodanu vrijednost u pogledu održavanja cestovnih mostova na granici između Poljske i Ukrajine
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  6
               , a posebno njezin članak 396. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)Dopisom evidentiranim pri Komisiji 7. listopada 2016. Poljska je zatražila odobrenje za sklapanje sporazuma s Ukrajinom u pogledu održavanja tri cestovna mosta preko rijeke Bug na granici između Poljske i Ukrajine (dvaju mostova između Dorohuska i Jagodzina te trećeg između Zosina i Ustyluha).
            
            
               (2)U skladu s člankom 396. stavkom 2. drugim podstavkom Direktive 2006/112/EZ Komisija je dopisom od 24. siječnja 2017. obavijestila druge države članice o zahtjevu Poljske. Komisija je dopisom od 25. siječnja 2017. obavijestila Poljsku da ima sve potrebne informacije za razmatranje zahtjeva.
            
            
               (3)Radovi održavanja koji se obavljaju na poljskom državnom području podliježu plaćanju PDV-a u Poljskoj, a Direktiva 2006/112/EZ ne primjenjuje se na radove koji se obavljaju na državnom području Ukrajine. Nadalje, svaki uvoz robe koja se upotrebljava za održavanje cestovnog mosta iz Ukrajine u Poljsku podliježe plaćanju PDV-a u Poljskoj.
            
            
               (4)Kako bi se osiguralo ostvarenje svrhe sporazuma, a posebno u cilju poboljšanja prometa između Poljske i Ukrajine, trebalo bi pojednostavniti pravila o PDV-u koja se primjenjuju na radove održavanja i povezani uvoz robe.
            
            
               (5)Odstupanje neće utjecati na vlastita sredstva Unije od PDV-a,
            
            
               DONIJELO JE OVU ODLUKU: 
            
            
               Članak 1.
            
            
               Poljskoj se odobrava sklapanje sporazuma s Ukrajinom koji sadržava odredbe kojima se odstupa od članka 2. stavka 1. točke (d) i članka 5. Direktive 2006/112/EZ u pogledu teritorijalnog područja primjene sustava poreza na dodanu vrijednost i primjene PDV-a na transakcije povezane s održavanjem cestovnih mostova na granici između Poljske i Ukrajine.
            
            
               Ovaj sporazum odnosi se na održavanje triju graničnih mostova navedenih u Prilogu.
            
            
               Članak 2.
            
            
               Odstupajući od članka 5. Direktive 2006/112/EZ, u pogledu mostova navedenih u Prilogu koje Poljska ima obvezu održavati te u mjeri u kojoj ti mostovi ulaze na suvereni teritorij Ukrajine, granični mostovi smatraju se dijelom suverenog teritorija Poljske za potrebe isporuke robe ili usluga namijenjenih za njihovo održavanje.
            
            
               Članak 3.
            
         
         
            
               Odstupajući od članka 5. Direktive 2006/112/EZ, u pogledu mostova koje Ukrajina ima obvezu održavati te u mjeri u kojoj ti mostovi ulaze na suvereni teritorij Poljske, granični mostovi smatraju se dijelom suverenog teritorija Ukrajine za potrebe isporuke robe ili usluga namijenjenih za njihovo održavanje.
            
            
               Članak 4.
            
            
               Odstupajući od članka 2. stavka 1. točke (d) Direktive 2006/112/EZ, roba koju iz Ukrajine u Poljsku uvoze porezni obveznici koji imaju pravo na potpuni odbitak ne podliježe plaćanju PDV-a ako se upotrebljava za održavanje mostova navedenih u Prilogu. 
            
            
               Članak 5.
            
            
               Ova je Odluka upućena Republici Poljskoj.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  SL L 347, 11.12.2006., str. 1.
               
               
                  
                     (2)
                  
                  
                        Odluka Vijeća 
                     
                        95/115/EZ
                     
                      od 30. ožujka 1995. (SL L 80, 8.4.1995., str. 47.); Odluka Vijeća 
                     
                        96/402/EZ
                     
                      od 25. lipnja 1996. (SL L 165, 4.7.1996., str. 35.); Odluka Vijeća 
                     
                        95/435/EZ
                     
                      od 23. listopada 1995. (SL L 257, 27.10.1995., str. 34.) i Odluka Vijeća 
                     
                        2001/741/EZ
                     
                      od 16. listopada 2001. (SL L 278, 23.10.2001., str. 28.).
                  
               
               
                  
                     (3)
                  Odluka Vijeća 97/188/EZ od 17. ožujka 1997. (SL L 80, 21.3.1997., str. 18.); Odluka Vijeća 97/511/EZ od 24. srpnja 1997. (SL L 214, 6.8.1997., str. 39.) i Odluka Vijeća 2001/742/EZ od 16. listopada 2001. (SL L 278, 23.10.2001., str. 30.).
               
               
                  
                     (4)
                  Odluka Vijeća 2003/544/EZ od 15. srpnja 2003. (SL L 186, 25.7.2003., str. 36.) i Odluka Vijeća 2005/911/EZ od 12. prosinca 2005. (SL L 331, 17.12.2005., str. 30.).
               
               
                  
                     (5)
                  Odluka Vijeća 2007/485/EZ od 10. srpnja 2007. (SL L 182, 12.7.2007., str. 29.).
               
               
                  
                     (6)
                  SL 347, 11.12.2006., str. 1.
               
            
      
    ---documentbreak--- 
      
         
               EUROPSKA KOMISIJA
            Bruxelles, 15.6.2017.
            COM(2017) 318 final
            PRILOG
            
            Prijedlogu provedbene odluke Vijeća
            kojom se Republici Poljskoj odobrava sklapanje sporazuma s Republikom Ukrajinom koji sadržava mjere odstupanja od članka 2. stavka 1. točke (d) i članka 5. Direktive 2006/112/EZ o zajedničkom sustavu poreza na dodanu vrijednost u pogledu održavanja cestovnih mostova na granici između Poljske i Ukrajine
            
               
         
         
            
               PRILOG
            
            
               Popis mostova iz članka 1.
            
            
               1.Ukrajina održava sljedeći granični cestovni most koji je izgrađen o trošku Poljske i u njezinu je vlasništvu, a nalazi se na granici između Poljske i Ukrajine:
            
            
               čelični most duljine 186,68 metara preko rijeke Bug, između Dorohuska i Jagodzina, duž poljske državne ceste br. 12 i ukrajinske javne ceste državne važnosti br. M-07.
            
            
               2.Poljska održava sljedeći granični cestovni most koji je izgrađen o njezinu trošku i u njezinu je vlasništvu, a nalazi se na granici između Poljske i Ukrajine:
            
            
               armirano-betonski i čelični most duljine 160,38 metara preko rijeke Bug, između Zosina i Ustyluha na poljskoj državnoj cesti br. 74 i ukrajinskoj javnoj cesti državne važnosti br. N-22.
            
            
               3.Granični cestovni most preko rijeke Bug, s čeličnim nosačima, armirano-betonskom cestovnom površinom i ukupne duljine 189,43 m, koji je izgrađen o trošku obje strane i u zajedničkom je vlasništvu, a nalazi se između Dorohuska i Jagodzina na poljskoj državnoj cesti br. 12 i ukrajinskoj javnoj cesti državne važnosti br. M-07, održavaju obje strane na način da svaka strana održava dio mosta koji je u njezinu vlasništvu, osim u slučaju zimskog održavanja.
            
            
               Sljedeće strane odgovorne su za zimsko održavanje graničnog cestovnog mosta duž čitave njegove duljine:
            
            
               (1)Poljska: od 1. listopada svake neparne godine do 30. rujna svake parne godine;
            
            
               (2)Ukrajina: od 1. listopada svake parne godine do 30. rujna svake neparne godine.